CELEX: 32011H1029(01)
Language: el
Date: 2011-10-27 00:00:00
Title: Σύσταση της Επιτροπής, της 27ης Οκτωβρίου 2011 , σχετικά με την ερευνητική πρωτοβουλία κοινού προγραμματισμού Προκλήσεις που αφορούν τα ύδατα σε έναν μεταβαλλόμενο κόσμο

29.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 317/1
            
         ΣΫΣΤΑΣΗ ΤΗΣ ΕΠΙΤΡΟΠΉΣ
   της 27ης Οκτωβρίου 2011
   σχετικά με την ερευνητική πρωτοβουλία κοινού προγραμματισμού «Προκλήσεις που αφορούν τα ύδατα σε έναν μεταβαλλόμενο κόσμο»
   2011/C 317/01
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 181,
   Εκτιμώντας τα ακόλουθα:
   
               (1)
            
            
               Η διαθεσιμότητα και η επάρκεια ύδατος καλής ποιότητας αποτελεί θέμα υψηλής προτεραιότητας και συνιστά πρόκληση για την κοινωνία τόσο σε ευρωπαϊκή όσο και σε παγκόσμια κλίμακα.
            
         
               (2)
            
            
               Ως μέρος της στρατηγικής «Ευρώπη 2020», η εμβληματική πρωτοβουλία που προβλέπεται στην ανακοίνωση της Επιτροπής της 26ης Ιανουαρίου 2011 Μια Ευρώπη που χρησιμοποιεί αποτελεσματικά τους πόρους — Εμβληματική πρωτοβουλία στο πλαίσιο της στρατηγικής «Ευρώπη 2020» (1) υπενθυμίζει τη σημασία του ύδατος ως καίριου φυσικού πόρου στον οποίο βασίζεται η Ευρωπαϊκή και η παγκόσμια οικονομία καθώς και η ποιότητα της ζωής. Επιπλέον, η εμβληματική πρωτοβουλία που προβλέπει η ανακοίνωση της Επιτροπής της 6ης Οκτωβρίου 2010«Εμβληματική πρωτοβουλία στο πλαίσιο της στρατηγικής Ευρώπη 2020 Ένωση καινοτομίας» (2) αναγνωρίζει τα ύδατα ως μια ολοένα και μεγαλύτερη κοινωνική πρόκληση και προτεραιότητα όσον αφορά την καινοτομία ώστε να είναι σε θέση η Ένωση να επιτύχει τους στόχους της όσον αφορά την πολιτική της εξασφαλίζοντας ταυτόχρονα καλή οικολογική, χημική και ποσοτική κατάσταση και βιώσιμη χρήση των υδάτων, και τη μείωση του υδατικού της αποτυπώματος («water footprint»), βελτιώνοντας την ασφάλεια των υδάτων και προωθώντας την ηγετική θέση του ευρωπαϊκού κλάδου υδατικών πόρων παγκοσμίως.
            
         
               (3)
            
            
               Το κενό μεταξύ ζήτησης και επάρκειας νερού παγκοσμίως αναμένεται να αυξηθεί σημαντικά τα επόμενα 20 έτη. Η εξισορρόπηση μεταξύ των δύο, ο καθορισμός προτεραιοτήτων για την αντιμετώπιση της υδάτινης καταπόνησης ή της έλλειψης νερού και η διατήρηση των υδάτινων οικοσυστημάτων μας μακροπρόθεσμα, απαιτούν από κοινού δράση και ισχυρές επιστημονικές και τεχνικές βάσεις σε συνδυασμό με πλήρη συνεκτίμηση των τοπικών συνθηκών σε γεωγραφικό, πολιτικό, κοινωνικοοικονομικό και πολιτιστικό επίπεδο. Για το σκοπό αυτό η Ευρωπαϊκή Επιτροπή αναπτύσσει «σχέδιο» για να διαφυλάξει τα ύδατα της Ευρώπης που πρέπει να είναι έτοιμο ως το 2012 και το οποίο θα περιέχει μέτρα για την εξασφάλιση υδάτων καλής ποιότητας σε επαρκείς ποσότητες για κάθε νόμιμη χρήση στην ΕΕ.
            
         
               (4)
            
            
               Υπάρχει κίνδυνος όσον αφορά σημαντικό ποσοστό των γλυκών υδάτων της Ευρώπης να μην έχει επιτευχθεί έως το 2015 ο στόχος της καλής οικολογικής κατάστασης που ορίζεται στην οδηγία 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων (3). Ο εν λόγω κίνδυνος οφείλεται σε σειρά διαφόρων αιτιών και πιέσεων που ασκούνται, όπως τονίστηκε από τον Ευρωπαϊκό Οργανισμό Περιβάλλοντος στην έκθεση που συνέταξε με τίτλο «Η κατάσταση του περιβάλλοντος» για το 2010. Η ρύπανση των υδάτων εξακολουθεί να θέτει προβλήματα δημόσιας υγείας, ιδίως όσον αφορά την έκθεση σε νέες ρυπογόνες ουσίες, την επίδραση των χημικών μειγμάτων που έχουν εντοπιστεί σε ευρωπαϊκά ύδατα και τους πιθανούς κινδύνους μικροβιακής μόλυνσης.
            
         
               (5)
            
            
               Η κλιματική αλλαγή αναμένεται να έχει περαιτέρω επιπτώσεις στα υδάτινα οικοσυστήματα της Ευρώπης, με αποτέλεσμα συχνότερες ελλείψεις νερού, συχνότερες και πιο εκτεταμένες ξηρασίες, ειδικότερα στις μεσογειακές χώρες καθώς και μεγαλύτερο κίνδυνο πλημμύρας σε μεγάλο μέρος της ευρωπαϊκής ηπείρου.
            
         
               (6)
            
            
               Η εντατική γεωργία που αποσκοπεί στην παραγωγή περισσότερων τροφίμων και βιομάζας ενδέχεται να οδηγήσει σε αύξηση της ζήτησης για γλυκά ύδατα για σκοπούς άρδευσης, ασκώντας έτσι μεγαλύτερη πίεση στα υδάτινα αποθέματα. Πρέπει να αναπτυχθούν ταχύτατα λύσεις όσον αφορά τα ύδατα, με στόχο την πιο αποτελεσματική άρδευση, τη μείωση της κατανάλωσης νερού και τη βιώσιμη διαχείριση και διατήρηση των υδροφόρων οριζόντων.
            
         
               (7)
            
            
               Η εκτεταμένη αστικοποίηση και η επέκταση του δομημένου περιβάλλοντος, περιλαμβανομένων των ναυτιλιακών και ενεργειακών υποδομών, προκαλούν υδρομορφολογικές αλλαγές που έχουν αντίκτυπο τόσο στα επιφανειακά όσο και στα υπόγεια υδάτινα συστήματα, στα ενδιαιτήματα και σε άλλες πτυχές της βιοποικιλότητας. Πολύ επωφελείς θα ήταν επίσης πιο ολοκληρωμένες προσεγγίσεις ως προς το σχεδιασμό. Οι προσεγγίσεις αυτές πρέπει να βασίζονται σε αξιόπιστα συστήματα παρακολούθησης και σε πιο συνολική αξιολόγηση της σχέσης αιτίας/αιτιατού μεταξύ των μεταβολών στη χρήση της γης και στα υδάτινα οικοσυστήματα.
            
         
               (8)
            
            
               Οι υποδομές υδάτων στην Ευρώπη υφίστανται ολοένα μεγαλύτερη φθορά λόγω παλαιότητας, ζημιών από εκσκαφές, λόγω ανεπαρκούς συντήρησης ή υπερφόρτωσης. Αναφέρεται σημαντική διαρροή ύδατος από συστήματα ύδρευσης σε ορισμένες περιοχές της Ευρώπης ενώ οι απώλειες μεταφερόμενου ύδατος κυμαίνονται μεταξύ 5 % και 40 %.
            
         
               (9)
            
            
               Ο τομέας των υδάτων στην Ευρώπη έχει τεράστια οικονομική σημασία με μέσο ρυθμό ανάπτυξης ποσοστού 5% και κύκλο εργασιών ύψους περίπου 80 EUR δισεκ. ετησίως, ποσό που αντιστοιχεί στο ένα τρίτο, περίπου, της παγκόσμιας αγοράς ύδατος. Η μεγαλύτερη στρατηγική συνεργασία για την έρευνα και την καινοτομία όσον αφορά τα ύδατα στην Ευρώπη μπορεί να οδηγήσει σε επιστημονικά και τεχνολογικά επιτεύγματα τα οποία μπορεί να ενισχύσουν την ευρωπαϊκή ανταγωνιστικότητα στις διεθνείς αγορές, να συμβάλουν στη μεταστροφή προς μια οικονομία που θα χρησιμοποιεί πιο αποτελεσματικά και ορθολογικά τα ύδατα στην Ευρώπη και κατά συνέπεια στην επίτευξη των αναπροσανατολισθέντων στόχων της ΕΕ για το 2020 σχετικά με μια ευφυέστερη, πιο βιώσιμη οικονομία, χωρίς αποκλεισμούς.
            
         
               (10)
            
            
               Η ενίσχυση της επιστημονικής και τεχνολογικής βάσης γνώσεων στην Ευρώπη είναι σημαντική ώστε να αντιμετωπιστούν οι κοινωνικές, περιβαλλοντικές και οικονομικές διαστάσεις των προκλήσεων όσον αφορά τα ύδατα.
            
         
               (11)
            
            
               Μολονότι διεξάγεται έρευνα υψηλού επιπέδου σε όλη την Ευρώπη, η σημερινή ευρωπαϊκή εικόνα όσον αφορά την έρευνα για τα ύδατα εμφανίζεται πολύπλοκη και κατακερματισμένη. Πολλά ερευνητικά δίκτυα και οργανισμοί σε ευρωπαϊκό, εθνικό και περιφερειακό επίπεδο καθορίζουν τα προγράμματα στρατηγικής τους όσον αφορά τα ύδατα σε σχετική απομόνωση, γεγονός το οποίο οδηγεί σε επικάλυψη ή σε ανταγωνιστικές ερευνητικές δραστηριότητες που συχνά δεν διαθέτουν επαρκή κρίσιμη μάζα.
            
         
               (12)
            
            
               Δεδομένου ότι το μεγαλύτερο μέρος της ευρωπαϊκής επικράτειας υπάγεται σε διασυνοριακές λεκάνες απορροής, απαιτείται διασυνοριακή συνεργασία ώστε να συγκεντρωθεί η απαιτούμενη κρίσιμη μάζα όσον αφορά την εμπειρογνωμοσύνη, τις δραστηριότητες και τη θεσμική ικανότητα για την προώθηση της πιο αποτελεσματικής χρήσης του ευρωπαϊκού ερευνητικού δυναμικού και της ενίσχυσης συμβατών διασυνοριακών λύσεων.
            
         
               (13)
            
            
               Ο κοινός προγραμματισμός της έρευνας όσον αφορά τις «Προκλήσεις που αφορούν τα ύδατα σε έναν μεταβαλλόμενο κόσμο» θα συμβάλει στον συντονισμό της έρευνας στον εν λόγω τομέα και σε έναν πλήρως επιχειρησιακό Ευρωπαϊκό Χώρο Έρευνας όσον αφορά τα γλυκά ύδατα, στηρίζοντας την ηγετική θέση της Ευρώπης και την ανταγωνιστικότητα της έρευνας στον εν λόγω τομέα, ενισχύοντας παράλληλα την επίτευξη στόχων της Ένωσης σε θέματα πολιτικής για τα ύδατα.
            
         
               (14)
            
            
               Κατά τη συνεδρίασή του της 26ης Μαΐου 2010 (4), το Συμβούλιο «Ανταγωνιστικότητα» αναγνώρισε την πρωτοβουλία «Προκλήσεις που αφορούν τα ύδατα σε έναν μεταβαλλόμενο κόσμο» ως πεδίο στο οποίο ο κοινός προγραμματισμός θα προσέδιδε σημαντική προστιθέμενη αξία στις τρέχουσες, αποσπασματικές προσπάθειες των κρατών μελών στον τομέα της έρευνας. Ως εκ τούτου, υιοθέτησε συμπεράσματα στα οποία αναγνωρίζεται η ανάγκη δρομολόγησης μιας κοινής προγραμματικής πρωτοβουλίας για τα γλυκά ύδατα και καλείται η Επιτροπή να συμβάλει στη προετοιμασία της. Επιπλέον, το Συμβούλιο επιβεβαίωσε εκ νέου ότι ο κοινός προγραμματισμός είναι μια διαδικασία της οποίας ηγούνται τα κράτη μέλη και όπου η Επιτροπή ενεργεί ως διαμεσολαβητής.
            
         
               (15)
            
            
               Η έρευνα για τα ύδατα είναι καίριας σημασίας τομέας στο πρόγραμμα πλαίσιο έρευνας της Ένωσης, που διαδραματίζει πολύ σημαντικό στρατηγικό ρόλο στη στήριξη της διαδικασίας χάραξης πολιτικής στην Ευρώπη, ενώ παράλληλα λαμβάνει υπόψη την παγκόσμια διάσταση των προκλήσεων που αφορούν τα ύδατα. Οι δραστηριότητες στο πλαίσιο της εν λόγω πρωτοβουλίας κοινού προγραμματισμού πρέπει να συντονίζονται στενά σε σχέση με το 7ο πρόγραμμα πλαίσιο της Ένωσης και με μελλοντικά προγράμματα της Ένωσης στον εν λόγω τομέα, ιδίως σε σχέση με το πρόγραμμα πλαίσιο για την έρευνα και την καινοτομία (2014-2020) «ως το 2020».
            
         
               (16)
            
            
               Η ανάλυση των εθνικών ερευνητικών δραστηριοτήτων που περιγράφονται στο έγγραφο εργασίας των υπηρεσιών της Επιτροπής επιβεβαιώνει ότι απαιτείται ο καλύτερος συντονισμός για την αύξηση της αποτελεσματικότητας και του αντικτύπου της έρευνας καθώς και η αποφυγή επικάλυψης μέσω της ανάπτυξης ενός κοινού στοχοδιαγράμματος στρατηγικής.
            
         
               (17)
            
            
               Προκειμένου να είναι σε θέση η Επιτροπή να υποβάλει έκθεση στο Ευρωπαϊκό Κοινοβούλιο και στο Συμβούλιο σχετικά με την έρευνα που έχει σημειωθεί από όλες τις κοινές προγραμματικές πρωτοβουλίες, τα κράτη μέλη θα πρέπει να υποβάλλουν σε τακτά διαστήματα εκθέσεις στην Επιτροπή σχετικά με την πρόοδο που έχει σημειωθεί ως προς την παρούσα πρωτοβουλία κοινού προγραμματισμού.
            
         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   
               1.
            
            
               Τα κράτη μέλη ενθαρρύνονται να αναπτύξουν ένα κοινό όραμα ως προς τον τρόπο με τον οποίο η συνεργασία στον τομέα της έρευνας σε επίπεδο Ένωσης μπορεί να συμβάλει στην επίτευξη της πρόκλησης που αποτελεί η επίτευξη βιώσιμων υδατικών συστημάτων για μια βιώσιμη οικονομία στην Ευρώπη και εκτός Ευρώπης και για την αξιοποίηση των ευκαιριών που προσφέρει ένα τέτοιο κοινό όραμα.
            
         
               2.
            
            
               Τα κράτη μέλη ενθαρρύνονται να αναπτύξουν ένα επιχειρησιακό κοινό πρόγραμμα στρατηγικής για την έρευνα όπου θα καθορίζονται οι ερευνητικές ανάγκες και οι ερευνητικοί στόχοι σε μέσο- και μακροπρόθεσμη βάση, στον τομέα των γλυκών υδάτων. Η εν λόγω στρατηγική πρέπει να περιλαμβάνει σχέδιο εφαρμογής όπου θα καθορίζονται οι προτεραιότητες και το χρονοδιάγραμμα και θα συγκεκριμενοποιούνται οι δράσεις, τα μέσα και οι πόροι που είναι απαραίτητα στοιχεία για την εφαρμογή του προγράμματος.
            
         
               3.
            
            
               Τα κράτη μέλη ενθαρρύνονται να ενσωματώσουν τις ακόλουθες δράσεις στο πρόγραμμα στρατηγικής έρευνας και στο σχέδιο εφαρμογής της:
               
                           α)
                        
                        
                           τον εντοπισμό και την ανταλλαγή πληροφοριών σχετικά με συναφή εθνικά προγράμματα, ερευνητικές δραστηριότητες και ερευνητικά προγράμματα τα οποία συντονίζει η Ένωση·
                        
                     
                           β)
                        
                        
                           την ενίσχυση των κοινών δυνατοτήτων παρεκβολής και αξιολόγησης των τεχνολογιών·
                        
                     
                           γ)
                        
                        
                           την ανταλλαγή πληροφοριών, πόρων, ορθών πρακτικών, μεθοδολογιών και κατευθυντήριων γραμμών·
                        
                     
                           δ)
                        
                        
                           τον εντοπισμό πεδίων, ερευνητικών δραστηριοτήτων ή δραστηριοτήτων πιλοτικών δοκιμών που θα ωφελούνταν από τον συντονισμό ή τις κοινές προσκλήσεις υποβολής προτάσεων ή την ομαδοποίηση πόρων (περιλαμβανομένων των οικονομικών πόρων)·
                        
                     
                           ε)
                        
                        
                           τον καθορισμό των ρυθμίσεων της υπό ανάληψη κοινής έρευνας στα πεδία που αναφέρονται στο σημείο δ)·
                        
                     
                           στ)
                        
                        
                           την εξασφάλιση του συντονισμού και της ανάπτυξης συνεργειών με τα υφιστάμενα συστήματα έρευνας και καινοτομίας στην Ένωση, π.χ. το πρόγραμμα πλαίσιο και άλλες συναφείς κοινές προγραμματικές πρωτοβουλίες, ειδικότερα την πρωτοβουλία με τίτλο «Σύνδεση των Γνώσεων για το Κλίμα στην Ευρώπη», την πρωτοβουλία «Η Ευρώπη των πόλεων - Παγκόσμιες προκλήσεις, τοπικές λύσεις» και την πρωτοβουλία Υγιείς και παραγωγικές θάλασσες και ωκεανοί·
                        
                     
                           ζ)
                        
                        
                           κατά περίπτωση, από κοινού χρήση των υφιστάμενων ερευνητικών υποδομών ή ανάπτυξη νέων τεχνικών μέσων, όπως συντονισμένες βάσεις δεδομένων ή ανάπτυξη μοντέλων για τη μελέτη των διεργασιών που αφορούν τα ύδατα·
                        
                     
                           η)
                        
                        
                           την ενθάρρυνση της συνεργασίας μεταξύ του δημόσιου και ιδιωτικού τομέα, καθώς και της ανοικτής καινοτομίας μεταξύ των διαφόρων ερευνητικών δραστηριοτήτων των επιχειρηματικών τομέων που σχετίζονται με τα ύδατα·
                        
                     
                           θ)
                        
                        
                           την εξαγωγή και διάδοση της γνώσης, της καινοτομίας και των διεπιστημονικών μεθοδολογικών προσεγγίσεων, ειδικότερα όσον αφορά αποτελέσματα που αφορούν τις πολιτικές·
                        
                     
                           ι)
                        
                        
                           την τροφοδοσία της χάραξης πολιτικής σε εθνικό και ενωσιακό επίπεδο με τις κατάλληλες επιστημονικές και τεχνολογικές πληροφορίες·
                        
                     
                           ια)
                        
                        
                           τη δικτύωση των κέντρων έρευνας με αντικείμενο την έρευνα για τα ύδατα.
                        
                     
         
               4.
            
            
               Τα κράτη μέλη ενθαρρύνονται όσον αφορά τη διατήρηση μιας κοινής και αποτελεσματικής διαχειριστικής δομής στον τομέα της έρευνας για τα ύδατα, με αποστολή τη διαμόρφωση κοινών όρων, κανόνων και διαδικασιών συνεργασίας και συντονισμού, καθώς και παρακολούθησης της εφαρμογής του προγράμματος στρατηγικής έρευνας.
            
         
               5.
            
            
               Τα κράτη μέλη ενθαρρύνονται στην από κοινού εφαρμογή του προγράμματος στρατηγικής έρευνας στο πλαίσιο των οικείων εθνικών ερευνητικών προγραμμάτων σύμφωνα με τις κατευθυντήριες γραμμές τις σχετικές με τους όρους – πλαίσιο κοινού προγραμματισμού, τους οποίους διαμόρφωσε η ομάδα υψηλού επιπέδου για τον από κοινού προγραμματισμό.
            
         
               6.
            
            
               Τα κράτη μέλη ενθαρρύνονται να συνεργασθούν με την Επιτροπή με στόχο τη διερεύνηση του ενδεχομένου ανάληψης πρωτοβουλιών εκ μέρους της για να βοηθηθούν τα κράτη μέλη στην κατάρτιση και υλοποίηση του στρατηγικού ερευνητικού προγράμματος, καθώς και στο συντονισμό των κοινών προγραμμάτων με άλλες πρωτοβουλίες της Ένωσης στον εν λόγω τομέα.
            
         
               7.
            
            
               Τα κράτη μέλη ενθαρρύνονται να συνδεθούν στενά με το στρατηγικό φόρουμ για τη διεθνή επιστημονική και τεχνολογική συνεργασία (SFIC) με στόχο την ανάπτυξη και εφαρμογή μιας διεθνούς, ενδεχομένως, διάστασης στο στρατηγικό ερευνητικό πρόγραμμα και για την εξασφάλιση της συνοχής μεταξύ των πρωτοβουλιών του SFIC με χώρες εκτός ΕΕ και έναντι αυτών.
            
         
               8.
            
            
               Τα κράτη μέλη ενθαρρύνονται στο να ενημερώνουν τακτικά την Επιτροπή για τα βήματα προόδου στο πλαίσιο της εν λόγω προγραμματικής πρωτοβουλίας, μέσω ετησίων εκθέσεων προόδου.
            
         
      Βρυξέλλες, 27 Οκτωβρίου 2011.
      
         
            Για την Επιτροπή
         
         Máire GEOGHEGAN-QUINN
         
            Μέλος της Επιτροπής
         
      
   
   
      (1)  COM(2011) 21 τελικό.
   
      (2)  COM(2010) 546 τελικό.
   
      (3)  ΕΕ L 327 της 22.12.2000, σ. 1.
   
      (4)  Συμπεράσματα του Συμβουλίου 10246/10, http://register.consilium.europa.eu/pdf/en/10/st10/st10246.en10.pdf